In dié SA stad floreer nuwe ondernemings(Foto: pixabay) Vanjaar se uitgawe van die omvattendste en mees gelese verslag oor waar om ŉ nuwe sakeonderneming te begin, sluit Kaapstad in as een van die top-100 stede vir ŉ beginonderneming. Naas Kaïro is dit boonop die beste plek in Afrika om ŉ onderneming te begin. James Vos, burgemeesterskomiteelid vir ekonomiese geleenthede en batebestuur in Kaapstad, het vandeesweek gesê die Global Start-up Ecosystem Report (GSER) vir 2020 volg kort op die hakke van die navorsingsgroep StartupBlink se verslag wat Kaapstad as die voorste stad in Suid-Afrika vir ŉ beginonderneming aangewys het. “Kaapstad word erken as ŉ digitaaltegnologie-episentrum en ŉ voorste ligging vir nuwe tegnologiemaatskappye en waagkapitaalooreenkomste,” het Vos gesê. Volgens hom is die stad trots om as ŉ ontluikende mag aangewys te word en skep Kaapstad ŉ sakevriendelike omgewing wat die ekonomie laat groei en werk skep. “Kaapstad is ook die tuiste van byna tweederdes van alle beginondernemings. Dit kan toegeskryf word aan die talle ondersteuningstrukture wat ons ingestel het om entrepreneurs te help.” Kaapstad word beskou as een van die voorste stede om ‘n onderneming te begin. (Foto: Stad Kaapstad) Luidens die verslag lok Kaapstad se idilliese lewenstyl, uiteenlopende gemeenskappe, toegang tot aanvangskapitaal, innoveringskultuur en top-tersiêre instellings onder meer entrepreneurs na die Moederstad. Die stad spog met goeie infrastruktuur, goeie regering en vier van die toonaangewende universiteite in Afrika wat ŉ opgeleide werksmag voorsien. Die 2020-GSER het bykans die helfte meer ekonomieë bestudeer as in sy vorige verslag ŉ jaar gelede en het 270 stede in meer as 100 lande geassesseer. Europa is die voorloper vir ontluikende ekonomiese stelsels en spog met 38 sogenaamde begin-ekostelsels. Agt daarvan is in Oos-Europa. Noord-Amerika is in die tweede plek met 32 begin-ekostelsels, gevolg deur die Asië-Stille Oseaan-streek met 22 van dié ekonomieë. Die verslag wys ook dat die beginondernemingkultuur en entrepreneurskap wêreldwyd versprei.